**Occurrenzas da «Coscienza Svizzera»**

**Plurilinguitad e relaziuns cun l’Italia**

(gsc) **La plurilinguitad svizra, francada sin il stgalim federal e sin quels dals chantuns, vegn adina puspè messa en dumonda da forzas che resguardan rumantsch e talian sco relicts folcloristics da tschientaners passads. Encunter talas tendenzas sa dostan las uniuns che promovan lezzas linguas naziunalas sco era «la communicaziun ed il barat tranter las cuminanzas linguisticas» (art. 70.3 CF).** Ina da quellas organisaziuns è «Coscienza Svizzera» ([www.coscienzasvizzera.ch](http://www.coscienzasvizzera.ch)), «gruppo di studio e d’informazione per la Svizzera Italiana», che arranscha proximamain duas occurrenzas en lez senn.

**Ligiaun, 23 da favrer 2013**

L’emprima ha lieu sonda, ils 23 da favrer, a las 15.00 a l’Hotel Dante (Piazza Cioccaro 5) da Ligiaun, cun il sustegn da l’Uffizi federal da la cultura e dal Departament tessinais d’educaziun, cultura e sport. L’occurrenza ha num: «Giustizia linguistica e politiche linguistiche. Perché conviene promuovere l’italiano e il multilinguismo.» «Coscienza Svizzera» commentescha: «Bleras linguas ston far frunt a la penetraziun massiva da l’englais, lingua da la globalisaziun che cun sia pussanza ha midà ils equilibers linguistics (…). Era la Svizra sto examinar las vastas perspectivas purschidas da lez grond vehichel, ma era ses privels per nossa plurilinguitad tradiziunala helvetica (…). ‚Coscienza Svizzera’ ha decis d’arranschar scuntradas per ponderar davart las alternativas (…) al motto ‚English only’.» Suenter il pled da bainvegni, fatg dal parsura, l’anteriur cuss. naz. Remigio Ratti (Ligiaun), ed il referat introductiv dal linguist Alessio Petralli (Ligiaun), referescha l’economist Michele Gazzola, perscrutader tar la Facultad d’economia da l’Universitad Humboldt (Berlin). I suonda ina discussiun publica. Suenter la pausa, a las 17.00, preschenta il «P.E.N. International, Centro della Svizzera italiana e retoromancia» (info@pensvizzeraitaliana.org) , la Decleraziun universala dals dretgs linguistics (Barcelona, 9 da zercladur 1996). Il «P.E.N. International», uniun mundiala da «Poets, Essayists, Novelists» fundada 1921 a Londra, promova la libertad d’expressiun en l’entir mund, cumbatta mintga furma d’oppressiun da las libertads spiertalas e stimulescha l’amicizia ed il barat cultural. Ses center per la Svizra italofona e rumantscha exista dapi 1959; Andri Peer (1921-1985) e Grytzko Mascioni (1936-2003) èn stads dus da ses parsuras, Margarita Uffer («Falispa», 1921-2010) è stada ina da sias secretarias.

**Lucarn, 1. da mars 2013**

Da venderdì Chalandamars a las 13.45 arranschan «Coscienza Svizzera» e la partiziun «Furmaziun ed emprendissadi» (DFA) da la Scola auta professiunala da la Svizra italofona (SUPSI, [www.supsi.ch/dfa](http://www.supsi.ch/dfa)) in «incontro pubblico» entitulà: «La Svizzera nei suoi rapporti con l’italianità e con l’Italia. Cultura, lingua, politica, migrazioni.» L’occurrenza ha lieu en l’aula da DFA (Piazza S. Francesco 19, Lucarn). I sa tracta d’examinar la situaziun da la lingua e cultura taliana en Svizra, las politicas linguisticas da la Svizra e da l’Italia, ils problems finanzials ed economics da lur relaziuns e la relevanza da l’emigraziun taliana vers la Svizra. L’occurrenza fa part da la scolaziun da la futura magistraglia italofona per la scola superiura (talian, istorgia, geografia) ed il gimnasi (talian, economia, dretg). Suenter ils pleds da bainvegni da Michele Mainardi, schef da DFA, e da Remigio Ratti, vegn l’introducziun da Marcello Ostinelli, docent da filosofia e didactica. I suonda in referat dal geopolitolog Lucio Caracciolo (Roma), docent da l’Universitad libra da studis socials (LUISS, Roma) e directur da la revista «Limes» ([www.limesonline.com](http://www.limesonline.com)) ; lez ha edì 2011 in quadern spezial davart la Svizra (v. La Quotidiana dals 9 da favrer 2012). Sin quai s’expriman trais gruppas da giuventetgna che frequentan la partiziun DFA. Suenter ina debatta cun il public ed ina pausa referescha Renato Martinoni (Universitad da S. Gagl), autur da «La lingua italiana in Svizzera» (v. La Quotidiana dals 5 d’october 2011). Lura discurran puspè gruppas da giuventegna, ed il public po discutar cun ils referents – deplorablamain mo umens. Il pled final fa il politolog Oscar Mazzoleni (Università da Losanna). L’occurrenza duai finir a las 17.30.

**La Quotidiana, 19 da favrer 2013, p. 15**